钦定古今图书集成/理学汇编/学行典/第281卷 > 王符潜夫论 > 《介轩说》明·杨继盛
## 钦定古今图书集成/理学汇编/学行典/第281卷 > 王符潜夫论 > 《介轩说》明·杨继盛

介安从生？生于吾心之义；义又安从始？始于在天之
利。是故本诸心而原诸天，非由外铄者也。夫人之所
以植纲常、弘德业、参天地、正圣贤，皆赖此以为之质
干，是可苟焉已乎？必刚与廉二者合，而介始成矣。然
乖愎以忤物，则似介之刚而非刚；矫情以骇俗，则似
介之廉而非廉。毫厘千里，不可不察也。而世之号为
介者，乃不求其合于天，而求其合于人；不求诸吾心，
而求声音笑貌之末。故能介于外者，或不能介于内；
能介于始者，或不能介于终。则似介非介，不过欺世
之机械，要宠之筌蹄耳。其害介也不既深乎？观李封
君之介，自心而身、而家而乡，其介之操同；自少而壮
而老，其介之操又同。夫固合内外始终而一之者，谓
之天下之至介，非欤则以之名轩也固宜。论者犹以
封君之介不及于天下惜之。然述之者有司寇禹江，
则天下之颂其介也，固有待矣。噫！不苟和之谓介，然
介而不和者偏也，不苟取之谓介，苟有意取名焉，虽
非货利，亦谓之取矣。敢以是足介说之义。